Prieto: "El temps de les signatures i les fotos que acabava en impagaments durant la passada legislatura s'ha acabat"
04 juliol 2016

## Prieto: "El temps de les signatures i les fotos que acabava en impagaments durant la passada legislatura s'ha acabat"04 juliol 2016Última actualització: 14 juliol 2025

![](../gestion/img/prietoeltiempodelasfirmas.jpg)  
  

**El portaveu del govern anuncia tres nous convenis amb les l'Associació Intercultural Midrashic, el Centre d'Acollida Sant Francesc d'Asís i l'Associació de persones sordes de Gandia**

El portaveu del govern de Gandia, Jose Manuel Prieto, ha comparegut hui davant els mitjans de comunicació per informar de la signatura de diversos convenis que s'han materialitzat durant les passades setmanes i que, per haver estat immersos en un procés de campanya electoral no havien pogut ser comunicats.

D'aquesta manera, Prieto ha informat que han estat un total de 3 els acords signats que impliquen una aportació econòmica del consistori. Així, s'ha autoritzat una consignació pressupostària de 3.750 € per a l'Associació Intercultural Midrashic per tal d'ajudar a fer que el col·lectiu desenvolupe la seua activitat basada en la integració social i l'intercanvi cultural. Un altre acord ha estat el subscrit amb el Centre d'Acollida Sant Francesc d'Asís per valor de 12.500 € que es destinaran a les necessitats del Centre que atén a persones malaltes sense recursos econòmics ni suports familiars que són derivats des de Càritas, serveis socials municipals i hospitals on han esgotat el seu temps d'estada clínica.

L'últim dels convenis amb assignació econòmica és el signat amb l'Associació de persones sordes de Gandia "La Safor" i que té una assignació de 20.000 €.

En els tres casos, els col·lectius estan inscrits en el Registre Municipal d'Associacions de l'Ajuntament de Gandia i complixen amb tots els requisits exigits.

Pel que fa a aquests acords, Jose Manuel Prieto ha destacat que "_tot i les dificultats econòmiques que patix el consistori, el nostre compromís seguix sent ferm amb totes les associacions i entitats que ajuden els més desfavorits o que permeten que aquesta ciutat cada vegada siga més integradora i amable per a tots els seus habitants. I aquest compromís es materialitza amb partides pressupostàries i reserves de crèdit reals que s'abonaran en temps i forma. El temps de les signatures i les fotos que acabava en impagaments durant la passada legislatura s'ha acabat_".

D'altra banda, i a proposta de la regidora delegada de Polítiques Educatives i Joventut, Laura Morant, s'ha aprovat el conveni de col·laboració amb l'Institut Valencià de la Joventut Jove (IVAJ. GVA Jove) i l'Ajuntament de Gandia per a l'emissió de carnets d'Alberguista i Internacionals. L'acord permet que les persones acreditades, accedisquen als albergs membres de la Federació Internacional d'Albergs Juvenils (IYHF), de la qual forma part la Xarxa d'Albergs Juvenils d'Espanya (REAJ) i, per tant, als albergs de l'IVAJ.GVA JOVE a la Comunitat Valenciana. Aquesta federació compta amb més de 4.500 albergs juvenils, repartits entre 60 països de tot el món. "L'Ajuntament de Gandia, sabedor de la importància de donar suport al desenvolupament de les activitats culturals i de turisme, assumix d'aquesta manera la possibilitat d'expedir i vendre aquests carnets, ja que considerem que la mesura redundarà en benefici del col·lectiu juvenil, contribuint amb això a ajudar i facilitar la seua mobilitat, els intercanvis, viatges educatius i a promoure els serveis culturals entre la joventut" va afirmar el regidor.

L'última de les ajudes tramitades en aquestes últimes setmanes ha sigut a la Conselleria d'Igualtat i Polítiques Inclusives, a l'empara de l'Ordre 5/2016, de 9 de març, per la qual s'establixen les bases reguladores de la concessió de subvencions destinades a entitats locals de la Comunitat Valenciana per al finançament de despeses corrents de les agències de mediació per a la integració i la convivència social (AMICS) de les que són titulars.

Per a finalitzar, el portaveu del govern ha fet èmfasi en la idea que l'actual executiu "_està treballant amb totes les administracions superiors per pal·liar en la mesura de les nostres possibilitats els problemes econòmics que travessem. No descansarem en el nostre intent de millorar la vida dels ciutadans i ajudar a aquells que més ho necessite_n".